สรรพากรเว้นภาษี ธุรกิจทรัสต์-ทรัสตี
กรมสรรพากร สนับสนุนตลาดทุน ยกเว้นภาษีให้แก่ผู้ก่อตั้งทรัสต์และทรัสตี
1 มิ.ย. 2555

กรมสรรพากร สนับสนุนตลาดทุน ยกเว้นภาษีให้แก่ผู้ก่อตั้งทรัสต์และทรัสตี
นายสาธิต รังคสิริ อธิบดีกรมสรรพากร เปิดเผยว่า ทรัสต์เป็นเครื่องมือสำหรับธุรกรรมในตลาดทุนที่เพิ่งเกิดขึ้นใหม่ในปี 2550 และตามกฎหมายเดิมก่อให้เกิดภาระภาษีที่ซ้ำซ้อน กรมสรรพากรจึงได้ออกมาตรการภาษีเพื่อสนับสนุนให้การทำธุรกรรมในตลาดทุนผ่านทรัสต์มีภาระภาษีที่เท่าเทียมกับการลงทุนในตลาดทุนผ่านเครื่องมืออื่นๆ โดยออกพระราชกฤษฎีกา ฉบับที่ 533 เพื่อยกเว้นภาษีให้ธุรกรรมดังกล่าวทั้งระบบ 
ทั้งนี้ ยกเว้นภาษีเงินได้นิติบุคคล ภาษีมูลค่าเพิ่ม ภาษีธุรกิจเฉพาะ และอากรแสตมป์ให้แก่ผู้ก่อตั้งทรัสต์และทรัสตี สำหรับการที่ผู้ก่อตั้งทรัสต์ การโอนทรัพย์สินผ่านทรัสต์ จะได้รับยกเว้นภาษีทั้งหมด
นอกจากนี้ ยกเว้นภาษีเงินได้นิติบุคคล กรณีที่เมื่อทรัสตีถือทรัพย์สินของกองทรัสต์ และได้รับเงินปันผลเพื่อจ่ายต่อให้แก่ผู้รับประโยชน์ ทรัสตีจะได้รับยกเว้นภาษีเงินได้นิติบุคคลจากเงินปันผลที่ได้รับเพื่อจ่ายต่อนั้น แต่หากทรัสตีได้รับค่าธรรมเนียมหรือประโยชน์อื่นใดจากการให้บริการก็ต้องเสียภาษีตามปกติ
นายสาธิต กล่าวว่า เมื่อทรัสตีจ่ายเงินปันผลที่ได้รับต่อให้ผู้รับประโยชน์ สามารถหักภาษี ณ ที่จ่ายในอัตรา 10% ได้ โดยไม่ต้องนำไปรวมคำนวณเพื่อเสียภาษีตอนปลายปีได้ เช่นเดียวกับกรณีเงินปันผลทั่วไป และหากทรัสตีได้รับเงินปันผลในระหว่างการบริหารทรัพย์สิน และได้จ่ายคืนให้แก่ผู้ก่อตั้งทรัสต์ ก็ได้รับยกเว้นภาษีเงินได้นิติบุคคล หากผู้ก่อตั้งเป็นบริษัทจดทะเบียนในตลาดหลักทรัพย์ หรือเป็นบริษัทที่ถือหุ้นอยู่ในบริษัทผู้จ่ายเงินปันผลไม่น้อยกว่า 25% ของหุ้นทั้งหมดที่มีสิทธิออกเสียง แต่หากไม่ใช่บริษัทจดทะเบียนในตลาดหลักทรัพย์และถือหุ้นในบริษัทผู้จ่ายเงินปันผลไม่ถึง 25% ก็จะได้รับยกเว้นภาษีเงินได้นิติบุคคลเพียงครึ่งเดียวเพียงกึ่งหนึ่ง เช่นเดียวกับการได้รับเงินปันผลจากบริษัทผู้จ่ายเงินปันผลโดยตรง%CUR%